Molefe se huis vir R15,5 miljoen te koop | Netwerk24
19 Oktober 2020 20:37
Brian Molefe se weelderige huis in Pretoria is vir meer as R15 miljoen in die mark. Foto: Pam Golding Properties
Brian Molefe, voormalige uitvoerende groephoof van Eskom, se weelderige huis in Pretoria is vir R15,5 miljoen in die mark.
Die luukse woning van 1065 m² op 'n 1,07 h erf in Cornwall Hill met sy uitsonderlike ingang word in 'n advertensie vir eiendomme beskryf as "die toonbeeld van elegansie en klassieke lyne".
Die huis met kringtelevisiekameras beskik oor vyf ruim slaapkamers, (almal en suite) en ontvangsareas wat lei na 'n onderdak onthaalarea met 'n pragtige versorgde tuin en swembad.
Daar is 'n kombuis met verskeie eetareas, kaggels en 'n sitkamer. Die huis spog ook met 'n goed toegeruste gimnasium, met 'n sauna, kleedkamer, stort en 'n balkon met 'n uitsig en vier motorhuise.
Molefe het die spoghuis in Januarie 2016 vir R10 miljoen gekoop. Volgens 'n destydse berig op News24 was die huis vir R17 miljoen in die mark maar het Molefe ruim afslag gekry toe hy dit by Tshepo Mahloele, 'n vriend en kollega van die Openbare Beleggingskorporasie (OBK) oorgekoop het.
Die huis het 'n pragtig versorgde tuin en swembad. Foto: Pam Golding Properties
Eskom het in Augustus vanjaar aangekondig dat hy en die spesiale ondersoekeenheid (SOE) 'n dagvaarding in die hooggeregshof in Pretoria uitgereik het om fondse van voormalige Eskom-bestuurders, voormalige raadslede, lede van die Gupta-familie en hul medewerkers, en andere, waaronder Molefe, te verhaal.
Molefe het vir homself 'n pensioen van sowat R30 miljoen beding in die tydperk voordat hy einde 2016 by Eskom weg is.